text: Løkke om nedlæggelse af regionsrådene: Det er ikke centralisering, men det modsatte
  30 januar 2019 kl. 20.12
  Statsminister Lars Løkke Rasmussen, (V), var onsdag aften på besøg i Hovborg for at overbevise skeptikerne om, at regeringens sundhedsreform efter hans opfattelse bringer borgerne tættere på deres sundhedsvæsen og sygehus.
  Venstre øver sig i at blive venner med hinanden igen. I at vide, hvor de har hinanden. Baggrunden er regeringens forslag til en sundhedsreform - og mere præcist: Forslaget om at nedlægge de folkevalgte regionsråd.
  Her er der Venstrefolk, der mener, at man ødelægger noget centralt. Man fjerner magten i sundhedsvæsnet fra borgerne, og lægger det i hænderne på de professionelle som administratorer, teknokrater og læger.
  Den holdning har opbakning langt ud over partiets grænser.
  I en meningsmåling er det kun hver fjerde af de adspurgte, der synes, det er en god ide at skrotte regionerne. Det fremgår af en måling foretaget af Norstat for Altinget og Jyllands-Posten. Her siger 25 procent ja til at nedlægge regionerne, mens 46 procent vil bevare dem. 28 procent svarer "ved ikke".
  Statsminister Lars Løkke Rasmussen, (V), var på den baggrund onsdag aften på besøg i Hovborg for at overbevise skeptikerne om, at regeringens sundhedsreform efter hans opfattelse bringer borgerne tættere på deres sundhedsvæsen og sygehus. Se TV SYD's interview med ham øverst i artiklen.
  